ET Euroopa Liidu Teataja L 148/25

KOMISJONI MÄÄRUS (EÜ) nr 884/2005,

10. juuni 2005,

millega kehtestatakse mereturvalisuse alaste komisjoni kontrollide läbiviimise kord

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 31. märtsi 2004. aasta määrust (EÜ) nr 725/2004 laevade ja sadamarajatiste turvalisuse tugevdamise kohta, (1) eriti selle artikli 9 lõiget 4,

ning arvestades järgmist:

(1) Alates kuue kuu möödumisest määruse (EÜ) nr 725/2004 jõustumiskuupäevast peaks komisjon kontrollima kõnealuse määruse kohaldamist liikmesriikides. Komisjoni järelevalve all toimuvat kontrolli on vaja selleks, et veenduda siseriiklike kvaliteedikontrollisüsteemide ning mereturvalisuse meetmete, korra ja struktuuri tõhususes.

(2) Euroopa Parlamendi ja nõukogu määrusega (EÜ) nr 1406/2002 (2) asutatud Euroopa Meresõiduohutuse Amet peaks andma komisjonile tehnilist abi komisjoni kontrolliülesannete täitmisel laevade, asjaomaste ettevõtjate ja volitatud turvalisusorganisatsioonide suhtes.

(3) Komisjon peaks oma kontrolli ajakava ja ettevalmistamise liikmesriikidega kooskõlastama. Komisjoni kontrollirühmadesse võiksid kuuluda ka asjakohase kvalifikatsiooniga riiklikud inspektorid, kui nad on kättesaadavad.

(4) Komisjoni kontroll peaks toimuma vastavalt kindlaksmääratud korrale, kohaldades standardmetoodikat.

(5) Kontrolliga seotud tundlikku teavet tuleks käsitleda kui salastatud teavet.

(6) Käesolevas määruses sätestatud meetmed on kooskõlas määruse (EÜ) nr 725/2004 artikli 11 lõike 1 alusel asutatud komitee arvamusega,

ON VASTU VÕTNUD KÄESOLEVA MÄÄRUSE:

I PEATÜKK

SISU JA MÕISTED

Artikkel 1

Sisu

Käesoleva määrusega kehtestatakse komisjoni poolt korraldatava kontrolli kord määruse (EÜ) nr 725/2004 kohaldamise järelevalveks liikmesriikides iga liikmesriigi, üksikute sadamarajatiste ning asjaomaste ettevõtjate tasandil.

Ülevaatused tuleb korraldada läbipaistval, tõhusal, ühtlustatud ja järjepideval viisil.

Artikkel 2

Mõisted

Käesolevas määruses kasutatakse järgmisi mõisteid:

1. komisjoni kontroll– liikmesriikide mereturvalisuse kvaliteedikontrollisüsteemide, meetmete, korra ja struktuuride kontrollimine komisjoni inspektorite poolt, et teha kindlaks määruse (EÜ) nr 725/2004 täitmine;

2. komisjoni inspektor– artiklis 7 sätestatud kriteeriumidele vastav komisjoni või Euroopa Meresõiduohutuse Ameti teenistuses olev isik või riiklik inspektor, keda komisjon on volitanud osalema komisjoni kontrollis;

3. riiklik inspektor– mereturvalisuse inspektorina liikmesriigi teenistuses olev isik, kellel on selle liikmesriigi nõuetele vastav kvalifikatsioon;

4. komitee– määruse (EÜ) nr 725/2004 artikli 11 lõike 1 alusel asutatud komitee;

5. objektiivne tõend– vaatlusel, mõõtmisel või katsetamisel põhinev ja tõendatav turvalisust või määruses (EÜ) nr 725/2004 sätestatud nõude olemasolu ja rakendamist käsitlev koguseline või kvalitatiivne teave, protokoll või vaatlustulemus;

6. märkus– komisjoni kontrolli käigus tuvastatud asjaolu, mida toetab objektiivne tõend;

7. mittevastavus– vaadeldud olukord, kus objektiivsed tõendid osutavad määruses (EÜ) nr 725/2004 sätestatud nõude mittetäitmisele ja nõuab parandusmeetmete võtmist;

8. oluline mittevastavus– tuvastatav kõrvalekalle, mis kujutab endast tõsist ohtu mereturvalisusele ja nõuab viivitamatut parandusmeetmete võtmist, see hõlmab määruses (EÜ) nr 725/2004 sätestatud nõuete tõhusa ja süstemaatilise rakendamise puudumist;

9. informatsiooni vahendav asutus– iga liikmesriigi määratud asutus, kes töötab komisjoni ja teiste liikmesriikide kontaktasutusena ning hõlbustab ja jälgib määruses (EÜ) nr 725/2004 sätestatud meresõiduturvalisuse meetmete kohaldamist ning annab sellekohast teavet;

10. asjaomane ettevõtja– üksus, kelle ülesanne on määrata äriühingu turvaülem, laeva turvaülem või sadamarajatise turvaülem või kes vastutab laeva turvaplaani või sadamarajatise turvaplaani rakendamise eest või kelle liikmesriik on määranud volitatud turvalisusorganisatsiooniks;

11. test– mereturvalisuse meetmete katsetamine, mille käigus simuleeritakse kavatsust sooritada õigusvastane tegu, eesmärgiga kontrollida olemasolevate turvameetmete rakendamise tõhusust.

II PEATÜKK

ÜLDNÕUDED

Artikkel 3

Liikmesriikide koostöö

Ilma et see piiraks komisjoni vastutust, teevad liikmesriigid oma ülevaatustega seotud ülesannete täitmisel komisjoniga koostööd. Koostööd tehakse nii ettevalmistus-, kontrolli- kui ka aruandeetapis.

Artikkel 4

Komisjoni volituste kasutamine

1. Iga liikmesriik tagab, et komisjoni inspektorid saavad kasutada oma volitusi kontrollida määruse (EÜ) nr 725/2004 kohaste pädevate asutuste ja muude asjaomaste ettevõtjate tegutsemist mereturvalisuse alal.

2. Iga liikmesriik tagab, et komisjoni inspektoritel on taotluse korral juurdepääs kõikidele asjakohastele dokumentidele ja eriti:

a) siseriiklikule programmile määruse (EÜ) nr 725/2004 rakendamiseks, millele on osutatud kõnealuse määruse artikli 9 lõikes 3;

b) informatsiooni vahendava asutuse poolt esitatud andmetele ja määruse (EÜ) nr 725/2004 artikli 9 lõikes 4 osutatud järelevalvearuannetele.

3. Kui komisjoni inspektoritel esineb oma ülesannete täitmisel raskusi, aitavad asjaomased liikmesriigid kõikide seaduslike vahendite abil komisjonil oma ülesanded lõpule viia.

Artikkel 5

Riiklike inspektorite osalemine komisjoni kontrollis

1. Liikmesriigid püüavad anda komisjoni käsutusse riiklikud inspektorid, kes saavad osaleda komisjoni kontrollis, sealhulgas vastavatel ettevalmistus- ja aruandeetappidel.

2. Riiklik inspektor ei osale komisjoni kontrollis selles liikmesriigis, mille teenistuses ta on.

3. Iga liikmesriik annab komisjonile nende riiklike inspektorite nimekirja, keda komisjon võib kutsuda osalema komisjoni kontrollis.

Nimekirja ajakohastatakse vähemalt iga aasta juuni lõpuks ja esimest korda kaheksa nädala jooksul pärast käesoleva määruse jõustumist.

4. Komisjon edastab lõike 3 esimeses lõigus osutatud nimekirjad komiteele.

5. Kui komisjon peab vajalikuks riikliku inspektori osalemist teatavas komisjoni kontrollkäigus, esitab komisjon liikmesriikidele teabepäringu selles kontrollkäigus riiklike inspektorite kasutamise võimaluse kohta. Sellised päringud tehakse harilikult kaheksa nädalat enne kontrollkäiku.

6. Kulud, mis tulenevad riiklike inspektorite osalemisest komisjoni kontrollis, katab komisjon kooskõlas ühenduse eeskirjadega.

Artikkel 6

Euroopa Meresõiduohutuse Ameti poolt komisjoni kontrolli jaoks antav tehniline abi

1. Komisjonile tehnilise abi osutamisel vastavalt määruse (EÜ) nr 1406/2002 artikli 2 punkti b alapunktile iv võimaldab Euroopa Meresõiduohutuse Amet tehniliste ekspertide osalemist komisjoni kontrollis, sealhulgas vastavatel ettevalmistus- ja aruandeetappidel.

2. Komisjon edastab komiteele nende Euroopa Meresõiduohutuse Ameti tehniliste ekspertide nimekirja, keda ta võib kutsuda kontrollkäigus osalema.

Artikkel 7

Komisjoni inspektorite kvalifikatsioonikriteeriumid ja väljaõpe

1. Komisjoni inspektoritel peab olema asjakohane kvalifikatsioon, sealhulgas piisavalt teoreetilisi ja praktilisi kogemusi mereturvalisuse valdkonnas. See hõlmab tavaliselt järgmist:

a) hea ülevaade mereturvalisusest ja sellest, kuidas seda kontrollitavate toimingute suhtes kohaldada;

b) tööalased teadmised turvaseadmetest ja -tehnikatest;

c) teadmised kontrolli põhimõtetest, protseduuridest ja meetoditest;

d) tööalased teadmised kontrollitavatest toimingutest.

2. Selleks et osaleda komisjoni kontrollkäikudel, peavad komisjoni inspektorid olema edukalt läbinud väljaõppe sellise kontrolli läbiviimiseks. Riiklikud inspektorid peavad komisjoni inspektorina tegutsemiseks olema läbinud väljaõppe, mis peab:

a) olema komisjoni poolt heaks kiidetud;

b) hõlmama nii alus- kui ka täiendõpet;

c) tagama võimekustaseme, millest piisab, et kontrollida, kas turvameetmeid rakendatakse kooskõlas määrusega (EÜ) nr 725/2004.

3. Komisjon tagab, et komisjoni inspektorid vastavad lõigetes 1 ja 2 sätestatud kriteeriumidele.

III PEATÜKK

KOMISJONI LÄBIVIIDAVA KONTROLLI KORD

Artikkel 8

Kontrollkäikudest teatamine

1. Komisjon teatab kontrollkäigust selle liikmesriigi informatsiooni vahendavale asutusele, mille territooriumil kontroll korraldatakse, vähemalt kuus nädalat ette. Erakorralistele sündmustele reageerimisel võidakse seda etteteatamisaega lühendada.

Et ülevaatuse protsessi mitte ohustada, võtavad liikmesriigid kõik vajalikud meetmed tagamaks, et ülevaatust käsitlev teatis oleks konfidentsiaalne.

2. Informatsiooni vahendavale asutusele teatatakse ette komisjoni kontrolli kavatsetavast ulatusest.

Kui tegu on sadamarajatise kontrolliga ja see hõlmab kontrollkäigu ajal kai ääres olevate laevade kontrollimist, informeeritakse informatsiooni vahendavat asutust sellest kõnealuses teates.

3. Informatsiooni vahendav asutus:

a) teavitab kontrollitava liikmesriigi pädevaid asutusi ja

b) teavitab komisjoni nendest pädevatest asutustest.

4. Vähemalt 24 tundi enne kontrollkäiku teatab informatsiooni vahendav asutus komisjonile nende laevade lipuriigi nime ja IMO numbri, mis on kontrollkäigu ajal eeldatavasti lõike 2 punkti 2 kohaselt teatatud sadamarajatises.

5. Kui laeva lipuriik on üks liikmesriikidest, teatab komisjon võimaluse korral selle liikmesriigi informatsiooni vahendavale asutusele, et kõnealust laeva võidakse selles sadamarajatises oleku ajal kontrollida.

6. Kui sadamarajatise kontroll hõlmab laeva kontrollimist, mille lipuriik on kõnealune liikmesriik, peab keskus komisjoniga sidet, et kinnitada, kas laev on kontrolli ajal selle sadamarajatise juures või mitte.

7. Komisjoni kontroll viiakse läbi selle liikmesriigi juhtimisel, kus sadamarajatis asub, rakendades SOLASe konventsiooni mereturvalisuse tugevdamise erimeetmete reegli 9 kohaselt kontrolli- ja vastavusmeetmeid, kui:

a) laeva lipuriik ei ole liikmesriik või

b) laeva ei mainitud lõike 4 alusel antud teabes.

8. Informatsiooni vahendavale asutusele kontrollkäigust teatades võidakse edastada ka kontrollieelne küsimustik, mis tuleb täita asjaomasel pädeval asutusel või asjaomastel pädevatel -asutustel, ja taotlus artikli 4 lõikes 2 osutatud dokumentide saamiseks.

Samuti näidatakse teates, milliseks kuupäevaks tuleb täidetud küsimustik ja artikli 4 lõikes 2 osutatud dokumendid komisjonile esitada.

Artikkel 9

Kontrollkäikude ettevalmistamine

1. Komisjoni inspektorid teevad ettevalmistusi kontrolli tõhususe, täpsuse ja järjepidevuse tagamiseks.

2. Komisjon annab informatsiooni vahendavale asutusele kontrollkäiku läbi viima volitatud komisjoni inspektorite nimed ja vajaduse korral muud andmed.

3. Informatsiooni vahendav asutus tagab, et igaks kontrollkäiguks määratakse koordinaator, kes hoolitseb kontrolliga seotud praktiliste küsimuste korraldamise eest.

Artikkel 10

Kontrollkäikude läbiviimine

1. Määruses (EÜ) nr 725/2004 sätestatud mereturvalisuse nõuete liikmesriikide poolse kohaldamise järelevalveks kasutatakse standardset metoodikat.

2. Liikmesriigid tagavad, et komisjoni inspektoritel on saatja kogu kontrollkäigu kestel.

3. Kui tuleb kontrollida sadamarajatises olevat laeva, mille lipuriik ei ole liikmesriik, kus sadamarajatis asub, tagab liikmesriik, kus sadamarajatis asub, et komisjoni inspektoreid saadab laeva kontrollimise kestel määruse (EÜ) nr 725/2004 artikli 8 lõikes 2 osutatud asutuse ametnik.

4. Komisjoni inspektoritel on kaasas isikut tõendav dokument, mis annab neile õiguse komisjoni nimel kontrolli läbi viia. Liikmesriigid tagavad, et komisjoni inspektoritel on juurdepääs kõikidele kontrolli läbiviimisega seotud aladele.

5. Test korraldatakse üksnes pärast seda, kui informatsiooni vahendavale asutusele on sellest teatatud ning selle ulatus ja eesmärk on informatsiooni vahendava asutusega kokku lepitud. informatsiooni vahendaval asutus korraldab kõik vajalikud kooskõlastused asjaomaste pädevasutustega.

6. Kui see on vajalik ja teostatav, esitavad komisjoni inspektorid kohapeal mitteametliku suulise kokkuvõtte oma märkustest, ilma et see piiraks artikli 11 kohaldamist.

Enne artikli 11 kohase kontrolli aruande valmimist teatatakse informatsiooni vahendavale asutusele viivitamata igast olulisest mittevastavusest määruse (EÜ) nr 725/2004 nõuetele, mis on komisjoni kontrolli käigus tuvastatud.

Artikkel 11

Kontrolli aruanne

1. Kuue nädala jooksul pärast kontrolli läbiviimist esitab komisjon liikmesriigile kontrolli aruande.

2. Kui sadamarajatise kontrollimise käigus on kontrollitud laeva, tehakse kontrolli aruande asjakohastest osadest ärakiri sellele liikmesriigile, mis on laeva lipuriik, kui see ei ole sama liikmesriik, kus kontroll toimus.

3. Liikmesriik teatab kontrollitud üksustele kontrolli käigus tehtud asjakohased märkused.

4. Aruandes esitatakse üksikasjalikult kontrolli käigus tehtud märkused, näidates ära kõik mittevastavused või olulised mittevastavused määrusele (EÜ) nr 725/2004.

Aruanne võib sisaldada parandusmeetmete soovitusi.

5. Määruse (EÜ) nr 725/2004 rakendamist hinnates kohaldatakse iga aruandes esitatava märkuse suhtes järgmist liigitust:

a) on vastavuses;

b) on vastavuses, kuid parendamine on soovitav;

c) mittevastavus;

d) oluline mittevastavus;

e) mittekohaldatav;

f) ei leidnud kinnitust.

Artikkel 12

Liikmesriigi vastus

1. Kolme kuu jooksul alates kontrolli aruande ärasaatmise kuupäevast esitab asjaomane liikmesriik komisjonile kirjaliku vastuse, milles:

a) käsitletakse märkusi ja soovitusi ja

b) esitatakse tuvastatud puuduste kõrvaldamiseks tegevuskava, täpsustades meetmed ja tähtajad.

2. Vastust ei nõuta, kui kontrolli aruandes ei ole näidatud ühtegi määrusele (EÜ) nr 725/2004 mittevastavust või olulist mittevastavust.

Artikkel 13

Komisjoni meetmed

1. Määrusele (EÜ) nr 725/2004 mittevastavuse või olulise mittevastavuse korral võib komisjon pärast liikmesriigilt vastuse saamist võtta järgmisi meetmeid:

a) esitada liikmesriigile märkusi või nõuda täpsemat selgitust vastuse või selle osa kohta;

b) korraldada parandusmeetmete rakendamise kontrollimiseks järelkontroll, millest tuleb vähemalt kaks nädalat ette teatada;

c) algatada asjaomase liikmesriigi suhtes rikkumist käsitlev menetlus.

2. Kui järelkontroll tuleb läbi viia laeva suhtes, teatab laeva lipuriigiks olev liikmesriik komisjonile laeva edasised sissesõidusadamad, et komisjon saaks otsustada järelkontrolli koha ja aja.

IV PEATÜKK

ÜLD- JA LÕPPSÄTTED

Artikkel 14

Tundlik teave

Komisjon käsitleb kontrolliga seotud tundlikku teavet kui salastatud teavet, ilma et see piiraks määruse (EÜ) nr 725/2004 artikli 13 kohaldamist.

Artikkel 15

Komisjoni kontrollprogramm

1. Komisjon küsib komiteelt nõu kontrollprogrammi rakendamise prioriteetide kohta.

2. Komisjon annab komiteele korrapäraselt teavet oma kontrollprogrammi rakendamise ja tulemuste kohta.

Artikkel 16

Liikmesriikide teavitamine olulistest mittevastavustest

Kui kontrolli käigus ilmneb oluline määrusele (EÜ) nr 725/2004 mittevastavus, millel leitakse olevat oluline mõju mereturvalisuse üldisele tasemele ühenduses, teatab komisjon vahetult pärast kontrolli aruande esitamist asjaomasele liikmesriigile sellest ka teistele liikmesriikidele.

Artikkel 17

Läbivaatamine

Komisjon vaatab esimest korda 31. detsembriks 2006 ning edaspidi korrapäraselt läbi oma kontrollide süsteemi ja eriti selle süsteemi tõhususe.

Artikkel 18

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 10. juuni 2005 Komisjoni nimel asepresident Jacques BARROT

(1) ELT L 129, 29.4.2004, lk 6.

(2) EÜT L 208, 5.8.2002, lk 1. Määrust on viimati muudetud määrusega (EÜ) nr 724/2004 (ELT L 129, 29.4.2004, lk 1).